**Lesja historielag - årsmelding 2023**

**Medlemmer**

Pr 11.03.2024 hadde Lesja historielag 168 medlemmar. Av desse er det tre æresmedlemmar.

**Årsmøtet 2023**

Etter vedtektene skal årsmøtet haldast før 1. april. Møtet var i år på biblioteket Lesjaskog skule tysdag 28. mars.

Før årsmøtet hadde Bjørn Austigard eit interessant foredrag om korleis trær og vekster i Eikesdalen før i tida vart nytta som mat til husdyr og til emne av ulike slag.

Årsmøtet starta med 1 minutt stillheit for å minnast Einar Morken.

Innkalling og sakliste vart godkjend og Rolf Sørumgård vald til møteleiar, og med Kjell Erik Meiningen som møtesekretær. Årsmelding, rekneskap og revisjonsrapport for 2023 vart referert og godkjend. Medlemskontingenten for 2021 vart uendra.

Val:

Håkon Oddbjørn Tordhol frå valnemnda leia valet.

*Styret* : Oddvar Romundset fortset som redaktør for årboka, og møter i styret utan stemmerett. Arne Staurust, Einar Utgård og Geir Ulekleiv vart vald inn i styret for 2 år. Arnfinn Kjelland, Trond Berger, Mette Øverli og Merete Stavheim var ikkje på val. Geir Ulekleiv vart vald til leiar for 1 år. Vara til styret : Stein Inge Bjorli, Aadel Skotte og Aasmund Kolstad.

*Valnemnd*: Eldbjørg Kaarbø (leiar), KM Bjørneby og Magnus Torstad (ny). Revisorar: Ola Ulfsby Bottheim og Arne Anseth med Håkon Oddbjørn Tordhol og Tronn Olav Flittie som vara.

*Styremedlemmar i Lesja Bygdemuseum* vald på konstituerande styremøte 20. april : Arnfinn Kjelland og Geir Ulekleiv med Trond Berger og Mette Øverli som vara.

Gunnar Åvangen er engasjert som kasserar og tiltrer styret.

Etter årsmøtet var det enkel kaffeservering. Rolf informerte om planar for neste år og Oddvar orienterte om arbeidet med årboka. Årboka kjem nå i nytt format.

**Møter og representasjon**

Sidan førre årsmøtet har det vore 5 ordinære styremøte i Lesja historielag.

Oddvar Romundset og Geir Ulekleiv deltok på årsmøtet i Gudbrandsdal Historielag 23. april, som i år vart arrangert på Tretten med Øyer og Tretten historielag som vertsskap. Det var omvisning på Kjørkjehaugen og møtet var på Nermo Hotel.

**Lorkverna**

Lorkvernkomiteen : Arne Staurust, Kjell Erik Meiningen, Odd Reidar Hole, Mari Sæland, Sigurd K. Bø og Kari Lothe. Dei leier arbeidet med vedlikehald og fornying av Lorkverna og ser til at dei tekniske anlegga fungerer. Dei organiserer dugnader ved behov for vedlikehald og anna arbeid. Det var vårdugnad med rydding, raking og husvask.

Det er godkjend reguleringsplan for Lorkvernområdet, som nå er inngjerda for å hindre at beitedyr kjem inn.

Under uveret «Hans» gjekk Strypdalsbekken avlaust, øydela Strypdalsvegen og tok nytt far til sides for den nybygde kloppa. Lorkvernkomiteen har planar for å utbetre dette, men Strypdalsvegen blir neppe køyrbar med bil eller traktor meir!

**Besøk og omvisning.**

19. juni var det møllarkurs med god deltaking, og Oddvar stod for gjennomføringa. Det vart sett opp ein turnus med to møllarar på vakt kvar laurdag og søndag frå 17. juni til 20. august. I 2023 hadde 2697 skrive namnet sitt i gjesteboka. Ved Lorfossen var det 930 underskrifter i gjesteboka. Som nevnt har det også i sommar vore guiding og maling av korn på mølla. Det har også vore nokre omvisningar av større grupper som har meldt si interesse på førehand.

Chamoristallen har som tidlegare år hatt nokre opphald og overnattingar på Lorkverna med hest og ungdommar.

Det blir kvart år gjort mykje arbeid på dugnad på Lorkverna, mellom anna med å ordne all veden. Og da må dei flittige eldsjelene Odd Reidar Hole , Per Nørstegård og K.M. Bjørneby nemnast.

**Verkensstugu**

Verkensstugu på Filling er gjort i stand som rasteplass og med informasjonstavler om gruvedrifta på 1840-talet. Gjesteboka tyder ikkje på store besøkstal. Oddvar og Rolf har så langt teke ansvar for vårpuss m.v. så anlegget er i orden. Styret bør vurdere å arrangere ein «Verkensstugu-dag» til sommars med omvisning, orienteringar og traktering for å skape blest om Verkensstugu.

**Kulturstig Gruvlie**

Historielaget har i avtale med kommunen teke på seg dugnadsinnsats med rydding og merking av kulturstigen, forutsett at kommunen tek utgiftene. Arbeidet er framleis i startgropa, og vi håpar å kome i gang for fullt til våren.

**Registrering av buer og burestar i Lesja**

Kai Ove Riise fortset arbeidet med å registrera buer og burestar i Lesja, og målet er at det skal ende opp med ei bok om emnet. Vi ser fram til fortsetjinga av prosjektet.

**Flydrog-prosjektet**

Ferdigrapport vart sendt riksantikvaren innan fristen 31. mars. Da var alt klart, det stod berre att å montere info.tavla ved parkeringsplassen og litt supplerande merking og skilting. Dette vart gjennomført sommaren 2023. Det har ikkje vore noko offisiell opning av denne turstigen, så styret vurderer eit slikt arrangement tidleg på sommaren.

**Kveldsseto**

Kveldsseto vart vidareført 12. januar da Oddvar Romundset innleidde om «Reisande folk». Kai Ove Riise snakka om «Buer og burestar» 9. februar, Bjørn Austigard om «Trevirke til forskjellig bruk» 28. mars og Per Jordhøy tok oss med på ei vandring for å sjå på fuglelivet på Lesjaleira 11. mai. I haust gjekk Geir Risåsen sitt foredrag og årboklanseringa inn som kveldsseto. På nyåret starta vi opp i januar da Øyvind Nordli snakka om klima og klimaendringar. I februar hadde Gudbrandsdalsmusea eit arrangement med Siri Helle og Kathrin H. Aslaksby om utmark i endring og i mars heldt Anders Romundset foredrag om nyare forsking på istidsgeoleogien i Nord-Gudbrandsdalen.

**Årboka**

Skriftnemnd for årboka er : Oddvar Romundset ( leiar/redaktør), Marit Tynnøl, Hans Enstad, Ådel Skotte og Aud Hole. Årboka kom også i år i god tid før jul og vart lansert under kveldsseto på biblioteket på Lesjaskog 3. desember. Dette er førtiande året vi gjev ut årbok, og i år kom ho i nytt og større format, noko som gjer at illustrasjonar kjem meir til sin rett. Boka vart som vanleg seld av skuleelevar før ho vart lagt ut i butikkane.

**Kontorlokale.**

Vi disponerer fortsatt eit kontor i lokala til Gudbrandsdalsmuseet i Tunstugu.

Det er møblert og innreda som arbeidsrom. Frå Nyttår starta vi ei ordning med bemanna kontor kvar tysdag, slik at dei som er interessert i eit eller anna kan treffe nokon frå styret der.

**Arrangement.**

Historielaget arrangerte *Olsokfeiring på Bygdatunet* 29. juli. Vi var heldige med været og det vart ein triveleg kveld med mange frammøtte. Magnus Halle var kveldens hovedtalar og han snakka om innføring av kristenretten i Noreg frå 1024.

Det vart servert rømmegraut frå Avdem med spekemat og flatbrød attåt. Musikkinnslag ved Knut -og Ole Aastad Bråten.

14. november var det *kulturkveld i Jønson-Brenna* der Geir T. Risåsen frå Norsk Folkemuseum snakka om juletradisjonar.

I år var *Møllarfesten på Lesja kafé* 23.februar. Det var ein triveleg kveld med rømmegraut og spekemat, Lorkvern-quiz og musikk av Jørgen Groven og Rita Kraugerud.

**Andre gjeremål.**

Historielaget har vore engasjert i fleire oppgåver siste år.

Mellom anna i arbeidet med gjennomgang av stadnamn i Lesja kommune.

Det same gjeld *«Fotobase»,* eit arbeid med å systematisere gamle foto frå Lesja.

I styremøte 4. januar 2024 tok Oddvar Romundset opp spørsmålet om historielaget kan ta på seg å *trykke «Sønstebødagboka».* Dette er gamle dagbøker som ein tenkjer skal utgjevast i bokform.

Det er nedsett ei arbeidsgruppe som skal jobbe vidare med prosjektet i eit samarbeid med Snøhetta forlag.

**Økonomi**

Økonomien er framleis solid takka vere tilskot vi har motteke i tidlegare år, men inntektene er begrensa. Nedskjeringar i kommunen har ført til at vi ikkje lenger mottek kulturmidlar derifrå. Drifta tærer på kapitalen, og for å sikre økonomien framover må vi prøve å finne fram til relevante finansieringskjelder for nye prosjekt.

Lora 20. mars 2024

Geir Ulekleiv